b"\n_START_ARTICLE_\nCastell de Bolbait\n_START_SECTION_\nHist\xc3\xb2ria\n_START_PARAGRAPH_\nEl recinte va ser constru\xc3\xaft sobre una primitiva fortalesa isl\xc3\xa0mica en el segle XVI per fam\xc3\xadlia Pardo de la Casta, senyors del lloc, convertint-la en un castell palau que actuava com a resid\xc3\xa8ncia i s\xc3\xadmbol de poder del senyoriu. L'any 1644 consta que el marqu\xc3\xa9s de Manfredi, descendent dels Pardo de la Casta (tamb\xc3\xa9 senyors d'Alaqu\xc3\xa0s) era el propietari del castell._NEWLINE_Durant la Guerra de Successi\xc3\xb3 el 1705, amb l'enfrontament entre maulets i botiflers, en qu\xc3\xa8 rivalitzaven els partidaris de l'arxiduc Carles d'\xc3\x80ustria d'una banda, i per altra els de Felip V -aqu\xc3\xad es recorden els desgraciats episodis de la Batalla d'Almansa i l'incendi de la ciutat de X\xc3\xa0tiva-, el senyor de Bolbait, Llu\xc3\xads Pardo de la Casta, es va decantar pel primer, jurant respectar i defensar els Furs de Val\xc3\xa8ncia. Per\xc3\xb2 com Val\xc3\xa8ncia es va rendir a Felip V el 1707, la fam\xc3\xadlia Pardo de la Casta va fugir a Flandes._NEWLINE_Els seus descendents, els Fern\xc3\xa1ndez de C\xc3\xb3rdoba, Lanti Della Rovere i Manfredi, van deixar abandonada l'edificaci\xc3\xb3 a la seua sort. Entre els anys 1875 i 1896, l'edifici va ser parcialment enderrocat, amb el prop\xc3\xb2sit d'aprofitar les seues fustes i altres materials. El 1849, Madoz esmenta el castell com a un poc derru\xc3\xaft, i cap al 1920 Sarthou en fa una descripci\xc3\xb3 en qu\xc3\xa8 diu que estava molt m\xc3\xa9s danyat. El castell fou tret a subhasta el 1964._NEWLINE_Declarat B\xc3\xa9 d'Inter\xc3\xa9s Cultural, actualment l'Ajuntament de Bolbait estudia la seua recuperaci\xc3\xb3 i rehabilitaci\xc3\xb3, havent adquirit el castell l'any 2007."